Mynbou en vervaardiging pootjie die ekonomieFoto ter illustrasie. (Foto: ANA) Ekonome is van mening dat die Suid-Afrikaanse ekonomie op pad is om vanjaar op dieselfde noot as 2018 te begin – met ’n verswakking van die ekonomiese groeikoers in die eerste kwartaal. Gegewens van Statistiek Suid-Afrika toon dat die mynbousektor in Februarie – die tweede maand van die eerste kwartaal – weer vrotsig gevaar het. Die vervaardigingsektor het egter in dieselfde maand traag gegroei. Volgens Statistiek Suid-Afrika het die volume van mynproduksie met 1,5% in Februarie gedaal. Daar was geen verandering in Januarie se syfer nie. Die ekonomiese agentskap NKC Research sê die Februariesyfer was erger as markverwagtinge. Agt uit die 12 subsektore in die mynbougegewens het swakker gevaar teenoor ’n jaar gelede. Diamante, goud en ystererts het die grootste verliese getoon. Diamantproduksie het met 48,3% geval. Goud met 20,6% en ystererts het met 20,7% gedaal. NKC sê dat die faktore wat op die sektor weeg, nie in die nabye toekoms opgelos sal word nie en dit kan die mynbousektor se vooruitsigte in die komende maande strem. Die agentskap voorspel dat die sektor ’n dubbelsyferdaling vir die eerste kwartaal kan toon wat ekonomiese groei vir die tydperk kan pootjie. Dit voeg by dat vooruitsigte vir die sektor in komende maande droewig lyk. Ontleders wys daarop dat faktore waarmee die sektor stoei, onder meer, beurtkrag en arbeidsonrus by die Sibanyane Gold se goudmyne is en die prys van kommoditeite. Terselfdertyd het die vervaardigingsgegewens met 0,6% in Februarie verbeter. Dit het in Januarie met 0,9% geklim. Februarie se syfer was ’n aks beter as markverwagtinge wat ’n verbetering van 0,5% voorspel het. Sewe uit die tien subsektore het op ’n jaargrondslag verswak, twee het verbeter en een was onveranderd. Voedsel en drank, wat die grootste subsektor is met ’n gewig van 26%, het met 3,2% gegroei. NKC waarsku egter dat daar taai struikelblokke vir die sektor voorlê wat, onder meer, lae sakevertrouevlakke is, trae binnelandse vraag, beurtkrag en die hoër elektrisiteitstariewe. Dit meen ook die nuwe nasionale minimumloon van R20 per uur (of R3 500 per maand) ’n rol sal speel.